*Հավելված 2*

*Ջերմուկ համայնքի ավագանու 2022 թ. մայիսի 20-ի N 58-Ա որոշման*

 *Կ Ա Ն Ո Ն Ա Դ Ր Ո Ւ Թ Յ Ո Ւ Ն*

 «ՀԱՄԱՅՆՔԱՅԻՆ ՏՆՏԵՍՈՒԹՅՈՒՆ» ՀԱՄԱՅՆՔԱՅԻՆ ՈՉ ԱՌԵՎՏՐԱՅԻՆ ԿԱԶՄԿԵՐՊՈՒԹՅԱՆ

**I. ԸՆԴՀԱՆՈՒՐ ԴՐՈՒՅԹՆԵՐ**

1․ Ջերմուկ համայնքի «Համայնքային տնտեսություն» համայնքային ոչ առևտրային կազմակերպությունը (այսուհետ` Կազմակերպություն) շահույթ ստանալու նպատակ չհետապնդող, իրավաբանական անձի կարգավիճակ ունեցող ոչ առևտրային կազմակերպություն է, որը ստեղծվել է hամայնքի տնտեսությունը սպասարկելու նպատակով:

2․ Կազմակերպությունն իր գործունեության ընթացքում ղեկավարվում է Հայաստանի Հանրապետության Սահմանադրությամբ, «Տեղական ինքնակառավարման մասին», «Պետական ոչ առևտրային կազմակերպությունների մասին» օրենքներով, Հայաստանի Հանրապետության միջազգային պայմանագրերով, ենթաօրենսդրական ակտերով, սույն կանոնադրությամբ և այլ իրավական ակտերով:

3․ Կազմակերպության հիմնադիրը Ջերմուկ համայնքի ավագանին է:

4․ Կազմակերպությունը ձեռք է բերում և իրականացնում սույն կանոնադրությամբ ամրագրված գործառույթներ, ստանձնում է անհրաժեշտ իրավունքներ և պարտականություններ:

5․ Կազմակերպության իրավունակությունը ծագում է նրա ստեղծման և դադարում լուծարման պետական գրանցման պահերից:

6․ Կազմակերպությունը ստեղծված է անժամկետ:

7․ Կազմակերպությունն ունի ինքնուրույն հաշվեկշիռ, եկամուտների և ծախսերի նախահաշիվ, բանկային հաշիվներ, Հայաստանի Հանրապետության զինանշանի պատկերով և իր անվամբ կլոր կնիք, ձևաթղթեր և անհատականացման այլ միջոցներ:

8․ Կազմակերպությունն ունի առանձնացված և հիմնադրի կողմից որպես սեփականություն հանձնված գույք և իր պարտավորությունների համար պատասխանատու է այդ գույքով:

9․ Կազմակերպությունն այլ կազմակերպության հիմնադիր կամ մասնակից կարող է հանդես գալ միայն հիմնադրի որոշմամբ և հաշվետու է հիմնադրին:

10․ Կազմակերպությունը կարող է իր անունից ձեռք բերել և իրականացնել գույքային ու անձնական ոչ գույքային իրավունքներ, կրել պարտականություններ, դատարանում հանդես գալ որպես հայցվոր կամ պատասխանող: Կազմակերպությունը պատասխանատվություն չի կրում հիմնադրի պարտավորությունների համար:

11. Կազմակերպության գտնվելու վայրն է` Հայաստանի Հանրապետություն, Վայոց ձորի մարզ, քաղաք Ջերմուկ, Շահումյան փողոց 7/1:

12. Կազմակերպության անվանումն է՝

 *հայերեն լրիվ*`՝ «Համայնքային տնտեսություն» համայնքային ոչ առևտրային կազմակերպություն

 *կրճատ՝* «Համայնքային տնտեսություն» ՀՈԱԿ

 ռուսերեն լրիվ՝ ,, Общинное хозяйство,, Общественная некоммерческая организация,

 կրճատ՝ ,, Общинное хозяйство,, НКО

**II. ԿԱԶՄԱԿԵՐՊՈՒԹՅԱՆ ԳՈՐԾՈՒՆԵՈՒԹՅԱՆ ԱՌԱՐԿԱՆ ԵՎ ՆՊԱՏԱԿՆԵՐԸ**

13. Կազմակերպության գործունեության առարկան և նպատակներն են.

ա) համայնքի բազմաբնակարան շենքերի ընդհանուր բաժնային սեփականության կառավարում,

բ) շենքերի ընդհանուր բաժնային սեփականության պահպանման պարտադիր նորմերի կատարման ապահովում,

գ) օրենքով նախատեսված կարգով շինության սեփականատերերից պարտադիր վճարների և սահմանված կարգով որոշված այլ վճարների գանձում, ինչպես նաև օրենքով նախատեսված դեպքերում անձանցից պարտադիր վճարների գանձման հետ կապված լիազորությունների իրականացնում,

դ) շենքում օրենքով սահմանված կարգով անցկացվող ստուգումների անցկացում և ստուգման ակտերի (արձանագրությունների) կազմում,

ե) շենքերի սեփականատերերի իրավունքները և օրինական շահերի ներկայացում պետական (այդ թվում` դատական) և տեղական ինքնակառավարման մարմիններում ու կազմակերպություններում.

զ) համայնքի վարչական տարածքում արտաքին լուսավորության և անձրևաջրատար ցանցերի ընթացիկ նորոգում, պահպանում, շահագործում,

է) քաղաքային զբոսայգիների բարեկարգում, կանաչապատում, կանաչ տարածքների և ընդհանուր օգտագործման այլ տարածքների սպասարկում, բարեկարգում, պահպանում,

ը) Կեչուտ և Գնդեվազ գյուղական բնակավայրերում խմելու ջրի ջրամատակարարման կազմակերպում և աբոնենտային վճարների գանձում,

թ) Կեչուտ և Գնդեվազ գյուղական բնակավայրերում ջրամատակարարման, ջրահեռացման, ոռոգման և այլ կառուցվածքների շահագործում և վերանորոգում, ըստ անհրաժեշտության՝ աբոնենտային վճարների գանձում,

ժ) Հիմնադրի որոշմամբ համայնքային տնտեսության պահպանման այլ ծառայություններ:

14․ Կազմակերպությունը ձեռնարկատիրական գործունեությամբ զբաղվում է Հիմնադրի որոշմամբ` օրենսդրությամբ սահմանված կարգով։

15․ Կազմակերպության շահույթի օգտագործման կարգը սահմանում է Հիմնադիրը:

16․ Համայնքի բյուջեով ուղղակի նախատեսված միջոցների սահմաններում մատուցվող ծառայությունների, աշխատանքների և ապրանքների գնումն իրականացվում է գնումների կատարման բանակցային ընթացակարգով` առանց գնումների հայտարարությունը նախապես հրապարակելու: Կազմակերպության կողմից համայնքային այլ ծառայություններ, աշխատանքներ կարող են մատուցվել կամ ապրանքներ գնվել «Գնումների մասին» Հայաստանի Հանրապետության օրենքով նախատեսված կարգով:

**III. ԿԱԶՄԱԿԵՐՊՈՒԹՅԱՆ ԿԱՌԱՎԱՐՄԱՆ ՄԱՐՄԻՆՆԵՐԸ**

17. Կազմակերպության կառավարումն իրականացնում են կազմակերպության հիմնադիրը՝ իր կողմից նշանակված գործադիր մարմնի` կազմակերպության տնօրենի միջոցով (այսուհետ` Տնօրեն):

18. Հիմնադիրն ունի կազմակերպության գործունեությանը և կառավարմանը վերաբերող ցանկացած հարց վերջնականապես լուծելու իրավունք` բացառությամբ օրենքով նախատեսված դեպքերի:

19. Հիմնադրի բացառիկ լիազորություններն են`

1) կազմակերպության հիմնադրումը.

2) կազմակերպության գործունեության առարկայի և նպատակների, այդ թվում` նրա կողմից իրականացվող ձեռնարկատիրական գործունեության տեսակների սահմանումը.

3)կազմակերպության կանոնադրության հաստատումը և դրանում
 փոփոխությունների կատարումը.

4) կազմակերպության վերակազմակերպումն ու լուծարումը

5)կազմակերպությանը սեփականության իրավունքով հանձնվող և (կամ) ամրացվող`
 համայնքին պատկանող գույքի կազմի հաստատումը.

6)կազմակերպության լուծարման հանձնաժողովի ստեղծումը և լուծարման
 հաշվեկշիռի հաստատումը.

7) կազմակերպության կառավարման համակարգի սահմանումը.

 8) Հայաստանի Հանրապետության օրենսդրությամբ և սույն կանոնադրությամբ նախատեսված այլ հարցերի լուծումը:

20. Համայնքի ղեկավարն իրականացնում է կազմակերպության ընդհանուր կառավարումը, ապահովում նրա բնականոն գործունեությունը և պատասխանատվություն է կրում դրանց չկատարման կամ ոչ պատշաճ կատարման համար:

21. Համայնքի ղեկավարը`

ա) սույն կանոնադրությամբ և օրենքով սահմանված կարգով իրականացնում է կազմակերպության կառավարման մարմինների ձևավորումը, նրանց լիազորությունների վաղաժամկետ դադարեցումը, ըստ անհրաժեշտության՝ հանդես է գալիս հիմնադրի անունից,

բ) վերահսկողություն է իրականացնում կազմակերպության գործունեության նկատմամբ.

գ) կասեցնում կամ ուժը կորցրած է ճանաչում կազմակերպության տնօրենի` Հայաստանի Հանրապետության օրենսդրության պահանջներին հակասող հրամանները, հրահանգները, կարգադրությունները և ցուցումները.

դ) լսում է կազմակերպության գործունեության մասին հաշվետվությունները, քննում դրա գործունեության վերստուգման արդյունքները.

ե) վերահսկողություն է իրականացնում կազմակերպությանն ամրացված համայնքային սեփականության օգտագործման և պահպանության նկատմամբ.

զ) Հիմնադրի որոշմամբ` կազմակերպության կանոնադրությամբ նախատեսված դեպքերում համաձայնություն է տալիս գույքի օտարման կամ վարձակալության հանձնման համար.

է) հաստատում է կազմակերպության տարեկան հաշվետվությունները և տարեկան հաշվեկշիռը.

ը) իրականացնում է Հայաստանի Հանրապետության օրենսդրությամբ և կազմակերպության կանոնադրությամբ նախատեսված այլ գործառույթներ:

22. Կազմակերպության գործադիր մարմինը տնօրենն է, որը ղեկավարում է կազմակերպության ընթացիկ գործունեությունը:

23. Տնօրենն օրենքներով, համայնքի ավագանու և ղեկավարի որոշումներով, սույն կանոնադրությամբ և իրեն վերապահված լիազորությունների սահմաններում ղեկավարում է կազմակերպության գործունեությունն ու կրում պատասխանատվություն օրենքների, այլ իրավական ակտերի, համայնքի ղեկավարի որոշումների, սույն կանոնադրության և կնքված պայմանագրերի պահանջները չկատարելու կամ ոչ պատշաճ կատարելու համար:

24. Տնօրենի գործառույթներն իրականացնող անձի հետ կնքվում է պայմանագիր, որը ստորագրում է համայնքի ղեկավարը:

25. Կազմակերպության տնօրենը`

1) առանց լիազորագրի գործում է կազմակերպության անունից, ներկայացնում նրա շահերը Հայաստանի Հանրապետությունում և օտարերկրյա պետություններում, տալիս է կազմակերպության անունից հանդես գալու լիազորագրեր,

2) աշխատանքի նշանակում և աշխատանքից ազատում է կազմակերպության աշխատողներին, նրանց նկատմամբ կիրառում է խրախուսման միջոցներ և նշանակում կարգապահական տույժեր.

3) սահմանում է կազմակերպության կառուցվածքն ու կառուցվածքային ստորաբաժանումների իրավասությունները.

4) տնօրինում է կազմակերպության գույքը և ֆինանսական միջոցները.

5) կնքում է պայմանագրեր (այդ թվում` աշխատանքային).

6) ապահովում է ներքին աշխատանքային կարգապահության կանոնների, աշխատանքի պաշտպանության և անվտանգության տեխնիկայի պահպանումը.

7) բացում է բանկային հաշիվներ.

8) հաստատում է կազմակերպության հիմնարկների, մասնաճյուղերի և ներկայացուցչությունների կանոնադրությունները, նշանակում դրանց ղեկավարներին.

9) օրենքով և սույն կանոնադրությամբ սահմանված լիազորությունների սահմաններում արձակում է հրամաններ, հրահանգներ, տալիս կատարման համար պարտադիր ցուցումներ և վերահսկում դրանց կատարումը.

 10) վերահսկողություն է իրականացնում կազմակերպության աշխատողների կողմից իրենց աշխատանքային պարտականությունների կատարման նկատմամբ.

11) իրականացնում է Հայաստանի Հանրապետության օրենսդրությունից և սույն կանոնադրությունից բխող այլ լիազորություններ:

26. Տնօրենի բացակայության դեպքում, համայնքի ղեկավարի գրավոր կարգադրության համաձայն, տնօրենի լիազորություններն իրականացնում է այլ անձ:

27․ Կազմակերպության աշխատողների իրավունքներն ու պարտականությունները սահմանվում են Հայաստանի Հանրապետության օրենսդրությամբ, աշխատանքային պայմանագրերով, կազմակերպության աշխատանքային ներքին կանոնակարգով և իրավական այլ ակտերով:

**IV. ԿԱԶՄԱԿԵՐՊՈՒԹՅԱՆ ԳՈՒՅՔԸ ԵՎ ՖԻՆԱՆՍԱՏՆՏԵՍԱԿԱՆ ԳՈՐԾՈՒՆԵՈՒԹՅՈՒՆԸ**

28. Կազմակերպության սեփականությունը ձևավորվում է կազմակերպության հիմնադրման ժամանակ և հետագայում հիմնադրի կողմից սեփականության իրավունքով նրան ամրացվող, ինչպես նաև կազմակերպության գործունեության ընթացքում ձեռք բերված գույքից:

29. Կազմակերպությունն իրավունք ունի օրենքին, հիմնադրի որոշումներին և (կամ) իր կանոնադրությանը համապատասխան տիրապետելու, տնօրինելու և օգտագործելու սեփականության իրավունքով իրեն պատկանող գույքը:

Սեփականության իրավունքով կազմակերպությանը պատկանող գույքը (ներառյալ` անշարժ գույքը)` կարող է օտարվել (վաճառվել, նվիրվել, դուրս գրվել) կամ վարձակալությամբ տրվել միայն հիմնադիրի գրավոր համաձայնությամբ: Կազմակերպության լուծարումից հետո մնացած գույքը հիմնադրի սեփականությունն է:

Կազմակերպության սեփականության պահպանման հոգսը կրում է կազմակերպությունը:

30. Կազմակերպության սեփականության վրա կարող է տարածվել բռնագանձում` միայն դատական կարգով:

31. Հիմնադիրն իրավունք ունի վերցնելու իր կողմից կազմակերպությանն ամրացված գույքը:

32. Կազմակերպությունն իրավունք չունի առանց հիմնադրի գրավոր համաձայնության

իրեն ամրացված գույքը կամ դրա նկատմամբ իր իրավունքներն օտարելու, գրավ դնելու, անհատույց օգտագործման հանձնելու: Կազմակերպությունն իրավունք ունի իրեն ամրացված գույքը հիմնադրի անունից հանձնելու վարձակալության, եթե դա արգելվւսծ չէ հիմնադրի, ավագանու որոշմամբ կամ կազմակերպության կանոնադրությամբ:

Ամրացված գույքի վարձակալության ժամկետը չի կարող սահմանվել 1 տարվանից ավելի` բացառությամբ հիմնադրի կողմից սահմանված դեպքերի: Ամրացված գույքի օգտագործման արդյունքում կազմակերպության ստացած եկամուտները կազմակերպության սեփականությունն են: Կազմակերպությանն ամրացված գույքի օգտագործման ընթացքում առաջացած անբաժանելի բարելավումները հիմնադրի սեփականությունն են: Կազմակերպության լուծարման դեպքում նրա գույքի օգտագործման և տնօրինման կարգը որոշում է համայնքի ավագանին:

33․ Կազմակերպությունը իր անունից կարող է ձեռք բերել և իրականացնել գույքային ու անձնական ոչ գույքային իրավունքներ, կրել պարտականություններ, դատարանում հանդես գալ որպես հայցվոր կամ պատասխանող: Կազմակերպությունը պատասխանատվություն չի կրում հիմնադրի պարտավորությունների համար:

34. Կազմակերպությունը Հայաստանի Հանրապետության օրենսդրությամբ սահմանված կարգով տնօրինում է իր ֆինանսական միջոցները:

35. Կազմակերպությունը ֆինանսավորում է հիմնադիրը: Կազմակերպության ֆինանսական միջոցները գոյանում են համայնքի բյուջետային և Հայաստանի Հանրապետության օրենսդրությամբ չարգելված լրացուցիչ աղբյուրներից:

36. Կազմակերպության ֆինանսավորման լրացուցիչ աղբյուրներն են`

ա) հիմնադրի կողմից թույլատրված ձեռնարկատիրական գործունեության իրականացումից գոյացած միջոցները.

բ) բարեգործական, նպատակային ներդրումները, Հայաստանի Հանրապետության և օտարերկրյա կազմակերպությունների ու քաղաքացիների նվիրատվությունները.

գ) Հայաստանի Հանրապետության օրենսդրությամբ չարգելված և կազմակերպության կանոնադրական խնդիրներին չհակասող գործունեությունից ստացված միջոցները:

37. Կազմակերպության գործունեության տարեկան ֆինանսական հաշվետվությունների հավաստիությունը ենթակա է աուդիտի` Հայաստանի Հանրապետության օրենսդրությամբ սահմանված կարգով:

**VII. ԿԱԶՄԱԿԵՐՊՈՒԹՅԱՆ ՎԵՐԱԿԱԶՄԱԿԵՐՊՈՒՄԸ ԵՎ ԼՈՒԾԱՐՈՒՄԸ**

38. Կազմակերպությունը կարող է վերակազմակերպվել կամ լուծարվել հիմնադրի որոշմամբ` Հայաստանի Հանրապետության քաղաքացիական օրենսգրքով սահմանված կարգով:

*ՀԱՄԱՅՆՔԱՊԵՏԱՐԱՆԻ ԱՇԽԱՏԱԿԱԶՄԻ ՔԱՐՏՈՒՂԱՐ՝*

 *Գ. ԹԱԴԵՎՈՍՅԱՆ*